AQSh sudi Prinsning DNK tahlilini o‘tkazishga ko‘rsatma berdi

Minnesota shtati rasmiylari 21-aprelda olamdan o‘tgan xonanda Prinsning DNK tahlilini o‘tkazadi. Mazkur jarayon qo‘shiqchining yaqinlari va merosi bilan bog‘liq savollarga aniq javob topishda yordam berishi kerak. Bu haqda Karver okrugi sudyasi Kevin Eyd ma’lum qildi, deya xabar beradi “TASS”.

Sudya shu tariqa Prinsga tegishli mol-mulkni vaqtincha boshqaruvchi etib tayinlangan Bremer Trust kompaniyasi iltimosini qondirdi. Eyd Prinsning jasadi tekshiruvdan o‘tkazilgan sud tibbiyoti laboratoriyasida DNK tahlili o‘tkazish uchun xonanda qoni namunasidan foydalanishga ruxsat berdi.
Qo‘shiqchining singlisi Tayka Nelson Prinsning yagona yaqin qarindoshi sanaladi. Prins ikki bor uylangan bo‘lib, o‘rtada farzand tug‘ilgan birinchi nikoh 1999-yilda, ikkinchi nikoh esa 2006-yilda bekor qilingan. Prins vasiyatnoma qoldirmagan, meros miqdori aniqlanmagan. Uning mol-mulki 300 million dollar atrofida baholanadi.